**ปัญหา-เฉลย วิชาธรรมวิภาค น.ธ.โท ครั้งที่ ๔**

**โครงการอบรมนักธรรมชั้นโท-เอก ก่อนสอบสนามหลวง ปีที่ ๑๓**

**คณะสงฆ์อำเภอสองพี่น้อง จังหวัดสุพรรณบุรี ภาค ๑๔**

**ณ วัดพรสวรรค์**

**ตำบลหนองบ่อ อำเภอสองพี่น้อง จังหวัดสุพรรณบุรี**

**วันเสาร์ ที่ ๒๒ ตุลาคม ๒๕๖๐**



1. วิปัลลาสคืออะไร? จำแนกโดยวัตถุเป็นที่ตั้งมีกี่อย่าง? อะไรบ้าง ?

 **เฉลย** คือ กิริยาที่ถือเอาโดยอาการวิปริตผิดจากความจริง มี ๔ อย่างคือ

 ๑) วิปัลลาสในของที่ไม่เที่ยงว่าเที่ยง

 ๒) วิปัลลาสในของที่เป็นทุกข์ว่าเป็นสุข

 ๓) วิปัลลาสในของที่ไม่ใช่ตนว่าเป็นตน

 ๔) วิปัลลาสในของที่ไม่งามว่างาม

1. วิปัลลาสข้อว่า “ วิปัลลาสในของที่เป็นทุกข์ว่าเป็นสุข ” จะถอนได้ด้วยสัญญาอะไร

 ในสัญญา ๑๐ ? ใจความว่าอย่างไร ?

 **เฉลย** จะถอนได้ด้วยอาทีนวสัญญา ฯ(กำหนดหมายโทษแห่งกาย คือมีอาพาธต่างๆ)

 **ใจความว่า** ภิกษุย่อมพิจารณาอย่างนี้ว่า กายอันนี้แล มีทุกข์มาก มีโทษมาก เหล่าอาพาธต่างๆ ย่อมเกิดขึ้นในกายนี้ ฯ

1. ความสำคัญ ความคิด ความเห็นในวิปัลลาส มีอาการต่างกันอย่างไรหรือ ท่านจึงจำแนกเป็น ๓ ?

**เฉลย** มีอาการต่างกัน ความสำคัญ โดยความหมายได้แก่ ความจำหรือความกำหนด เช่น ได้เห็นหรือได้ยินมา ก็กำหนดไว้ว่าเป็นอย่างนั้นอย่างนี้

**ความคิด** คือการนึกไปตามอารมณ์นั่นเอง แต่มีอาการต่างความกำหนด พึงเห็นตัวอย่าง เช่นไปเห็นสิ่งใดสิ่งหนึ่งมาแล้ว เก็บมาคิด ว่าสิ่งนั้นต้องเป็นอย่างนั้นๆ

**ความเห็น** คือความเห็นทางใจ

๔. เมื่อบุคคลติดในวิปัสลาส ๔ นี้ ถ้าปรารถนาจะถอนให้พ้นไป จะถอนขึ้นด้วยอาการอย่างไร?

**เฉลย** เมื่อจะถอน ก็ถอนได้ด้วยการเพ่งพิจารณาธรรมที่เป็นปฏิปักข์กัน พึงพิจารณาไตรลักษณ์ คืออนิจจัง ทุกขัง อนัตตา ส่วนข้อท้ายแก้ได้ด้วยการเจริญอสุภสัญญา เมื่อพิจารณาอย่างนี้ ย่อมถอนจากวิปัลลาสได้

**๕.** ไตรลักษณ์ที่ว่าเห็นได้โดยยากนั้น เพราะเหตุไร ?

**เฉลย** ไตรลักษณ์ที่ว่าเห็นได้ยากนั้น เพราะมีเครื่องปกปิดไว้ไม่ให้เห็น คือ สันตติความสืบต่อแห่งนามรูป ปกปิดอนิจจตา อิริยาบถ ความผลัด เปลี่ยนแห่งอิริยาบถ ปกปิดทุกขตา ฆนสัญญา ความสำคัญเห็นเป็น กลุ่มก้อน ปกปิดอนัตตา

๖. อารมณ์ของสติปัฏฐาน มีเท่าไร? มีอะไรบ้าง ?ภิกษุผู้เจริญสติปัฏฐานพึงมีคุณสมบัติอะไรบ้าง ?

 **เฉลย** มี กาย เวทนา จิต ธรรม ฯ

พึงมี ๑. อาตาปี มีความเพียรเผากิเลส

๒. สัมปชาโน มีสัมปชัญญะ

๗. ในมหาสติปัฏฐานสูตร สติปัฏฐาน ๔ มีชื่อเรียกอีกอย่างว่าอะไร? ผู้เจริญสติปัฏฐาน ๔ ตลอด

 ๗ วันถึงตลอด ๗ ปี พึงหวังผลอะไร ? ได้เท่าไร? อะไรบ้าง ?

**เฉลย** เอกายนมรรค ฯ พึงหวังผล ๒ อย่างฯ คือ พระอรหัตผลในปัจจุบันชาตินี้ ๑ หรือเมื่อวิบากขันธ์ที่กิเลสมีตัณหาเป็นต้นเข้ายึดไว้ยังเหลืออยู่ เป็นพระอนาคามี ๑ ฯ

๘. มหาสติปัฏฐานสูตร พระผู้มีพระภาคตรัสแก่ใคร? ที่ไหน? การพิจารณากองลมหายใจเข้าออก

 เพียงแต่รู้ว่าสั้นยาว ดังนี้ จัดเป็นสติปัฏฐานข้อไหน ?

**เฉลย** ตรัสแก่เหล่าภิกษุฯ ในเวลาที่พระองค์ประทับอยู่ในหมู่ชน ชาวกุรุ ฯ จัดเป็นกายานุปัสสนาสติปัฏฐาน

๙. ปัญหาว่าตายแล้วเกิดหรือตายแล้วสูญจะหมดไปได้ เมื่อเจริญวิปัสสนา ได้ชั้นไหนแล้ว ?

 เพราะได้พิจารณาเห็นอย่างไร?

**เฉลย** ชั้นกังขาวิตรณวิสุทธิ ฯ เพราะได้พิจารณากำหนดรู้จริงเห็นจริงซึ่งนามรูปทั้งเหตุทั้งปัจจัย ข้ามล่วง กังขาในกาลทั้ง ๓ เสียได้ ไม่สงสัยว่า เราจุติมาจากไหน เราเป็นอะไร เราจะไปเกิดที่ไหน เป็นต้น ฯ

๑๐. จิตเช่นไร เรียกว่าจิตยิ่ง หรือจิตมีธรรมอย่างอื่นยิ่งกว่า? เป็นส่วนดี หรือส่วนชั่ว จิตเป็นภายใน

 กับจิตเป็นภายนอกในมหาสติปัฏฐานสูตรนั้นจะพึงกำหนดต่างกันอย่างไร?

**เฉลย** จิตที่ไม่ย่อท้อหดหู่ มีความอาจหาญขยันขันแข็งต่อการงานที่พึงทำ เรียกว่า จิตยิ่ง ฯเป็นไปในส่วนดี ฯ จิตที่สงัดแล้วจากกามารมณ์ ไปตามปีติสุขที่เกิดจากวิเวก เป็นจิตภายใน ฯ

จิตที่ส่ายไปตามอารมณ์ภายนอกมีรูปเป็นต้น เป็นจิตภายนอกฯ



**พระสมชาย มนาโป ออกปัญหา**

**ฝ่ายวิชาการ ตรวจแก้ OK**